בית סטארק

היסטוריה

שורשיו של בית סטארק בהיסטוריה הרחוקה של וסטרוז. הבית מזוהה עם ראשוני האדם שפלשו לווסטרוז בעידן הגיבורים ונלחמו בילדי היער, גזע גמדים דרואידיים שאיכלסו את וסטרוז. ראשוני האדם וילדי היער מצאו אויב משותף באחרים, המוכרים גם בשם ההלכים הלבנים, שהגיעו לראשונה במהלך הלילה הארוך. ראשוני האדם הצליחו להביס את האחרים בעזרתם של ילדי היער והענקים, בסיפור הניצחון מסופר על בראנדון הבנאי (באנגלית: Brandon the Builder) שבנה חומת קרב מכושפת שהרחיקה את האחרים משאר יבשת וסטרוז ושמרה על הממלכה, היא החומה המופיעה בספרים ובסדרה. בראנדון ייסד את בית סטארק וטירת וינטרפל, מעוזם. 
בית סטארק שימשו כמלכי החורף ושלטו באחת מהממלכות הקטנות שהקימו ראשוני האם בצפון וסטרוז, יריביהם המרכזיים היו המלכים האדומים מבית בולטון, אותם הצליחו לבסוף להביס. המלכים לבית סטארק הצליחו להביס את כלל האדונים והמלכים של הצפון, סילקו את הפיראטים מהסכין הלבין, הרגו את אחרון מלכי הביצות ונישאו לביתו כדי לרשאת את הצוואר. על פי האגדה, המלך רודריק סטארק (באנגלית: Rodrik Stark) התאבק עם אחד מילודי הברזל וניצח ובכך זכה בשליטה על אי הדובים. במהלך התקופה הארוכה בה שלטו בני סטארק בצפון מרדו בהם בית בולטון. אחד מבניו של המלך, קארלון סטארק (באנגלית: Karlon Stark), הביס את המרד ובכך זכה באדמותיהם של בית בולטון בחלקו המזרחי של הצפון, הקים בו טירה שנקראה קארהולד, צאציו של קארלון סטארק, או הסטארקים ממעוז קאר החלו נקראים בית קארסטארק.
בית סטארק שלט כמלכי כלל הצפון מראשית ההיסטוריה ועד לפלישתו של אאיגון מבית טארגאריין. בעת פלישת בית טארגאריין, על כס המלכות בוינטרפל ישב המלך טורהן סטארק (באנגלית: Torrhen Stark). טורהאן קרא לדגל את כלל צבאות הצפון ורכב דרומה בראשותם כדי לקרוא תיגר על הכובשים, אך כאשר ראה את הכוח של הצבא שבראשותו של אאיגון וההרס שיצרו הדרקונים על הממלכות הדרומיות החליט להיכנע וכרע ברך מול הכובש. בתמורה לכניעה, מינה אאיגון את טורהן ובית סטארק כריבוני הצפון ובית סטארק נשבע אמונים לכס הברזל. טורהן מאז נודע בתור "המלך שכרע ברך" (באנגלית: the King Who Knelt).

לפני תחילת העלילה

במהלך תקופת מלכותו של אחרון מלכי הטארגאריין, המלך אאיריז טארגאריין, בראש בית סטארק עמד הלורד ריקארד סטארק, אשר לו היו ארבעה ילדים: בראנדון סטארק, הבכור והיורש שהיה מאורס בעקבות כך לקייטלין מבית טאלי, אדארד "נד" סטארק, ליאנה סטארק ובנג'ן סטארק. אדארד "נד" סטארק, נשלח בילדותו להתחנך תחת הלורד ג'ון ארין בקן הנשרים, שם פגש והתידד עם רוברט באראתיאון. רוברט התאהב באחותו של אדארד, ליאנה, והתארס איתה. בליאנה היה מאוהב גם הנסיך ראיגר טארגאריין, יורש העצר, שחטף אותה במטרה להינשא לה. כתגובה לחטיפה יצא בראנדון למעלה מלך לדרוש מהמלך את שחרורה של אחותו, המלך אאיריז סירב לבקשתו ושם אותו במעצר. אביו, הלורד ריקארד סטארק הגיע אחרי בנו למעלה מלך ודרש את שחרור בנו באמצעות משפט באמצעות קרב. המלך אאיריז הסכים אך דרש שהאש תייצג אותו בקרב ולמעשה שרף את הלורד ריקארד בעודו חי ואילו בנו הבכור נחנק למוות במכשיר עינויים. אז דרש המלך מהלורד ג'ון ארין להסגיר את שני חניכיו, רוברט הדורש את ידה של ליאנה, ואדארד סטארק, יורשו של ריקארד; והוא בתגובה סירב והניף את נס המרד.
אדארד נישא לארוסת אחיו המת, קייטלין טאלי, ובכך צירף את בית טאלי מארצות הנהר לברית בין בית ארין, בית סטארק ובית באראתיאון, שמרדו באופן ישיר בבית טארגאריין. המרד של רוברט, הידוע גם בשם "מלחמת החמס", הוביל לנפילתו של בית טארגאריין, המלכתו של רוברט כמלך על שבעת הממלכות אך גם על מותה של ליאנה. במהלך מלחמה זו נולדו רוב סטארק, בנו הבכור של אדארד וג'ון שלג, בנו הממזר של אדארד, אשר סיפור מוצאו מסתורי ונשמר בסוד.
כחמש שנים לאחר שרוברט חמס את הכתר, בית גרייג'וי מאיי הברזל קרא אף הוא למרד, ולורד באלון גרייג'וי טען למלוכה על איי הברזל. רוברט באראתיאון קרא לבתי האצולה ודיכא את המרד בקלות. אדארד סטארק לקח את תיאון גרייג'וי, יורשו של לורד באלון והיחיד מבניו ששרד את המרד, כבן חסות וערובה לשמירה על השלום.

זאבי הבלהות

בזמנו של המלך רוברט, באחת הסצנות הראשונות שנפגשים הקוראים במשפחת סטארק. נד סטארק חוזר לוינטרפל מהוצאה להורג של עריק ממשמר הלילה, בדרך הם מגלים משפחה של גורי זאב בלהות. ששה גורים בדיוק כמספר ששת ילדיו של נד. הם החליטו לגדל את הזאבים הללו ובין כל זאב לבעליו התפתח קשר מיוחד. גורלם של הזאבים ובעליהם מופיע רבות במהלך הסדרה. חלק מילדי סטארק הם "פושטי עורות" (או "זאבנים") - היינו שיכולים לראות דרך עיני חיה הקשורה אליהם.
זאבי הבלהות הם מיוחדים וקטלניים, גדולים ונבונים בהרבה מזאב רגיל. במרוצת השנים, הם נכחדו כמעט כליל מווסטרוז, ומצויים בארץ שמעבר לחומה. זאב הבלהות נבדל מזאב רגיל בגודל, בצורת הראש וברגליו שהן ארוכות יותר.

קייטלין טאלי

דמות שמהווה נקודת תצפית בסיפור.
הבת הבכורה של לורד הוסטר טאלי מנהרן בדרום, ואשתו של אדארד סטארק.
כשאדארד עזב את ווינטרפל על מנת להפוך לימין המלך, היא נשארה בווינטרפל עם בנה החולה בראן. אך במהרה, כשמתרחש ניסיון התנקשות בבנה בראן, היא מגיעה למעלה מלך כדי להזהיר את בעלה ולגלות את זהותו של בעל הפגיון שכוון אל בנה. "אצבעון" (פיטר בייליש), חבר ילדות מעברה בנהרן, מספר לה שהפיגיון היה שלו אך הוא הפסיד אותו לטיריון לאניסטר בהתערבות בטורניר, והיא אוסרת את טיריון. ביודעה שאנשי בית לאניסטר ירדפו אחריה לכיוון צפון, היא לוקחת את טיריון מזרחה לקן הנשרים, שם הוא דורש משפט בדו-קרב ומנצח בסיוע שכיר חרב בשם ברון הנלחם עבורו, וכך משתחרר.
בדרכה צפונה אל ווינטרפל, קייטלין פוגשת את בנה רוב, היוצא למלחמה כנגד בני לאניסטר לאחר מאסרו של אדארד בידי סרסיי, ומחליטה להישאר עמו. בדרכם דרומה, היא כורתת ברית עם בית פריי בנישואין המובטחים של רוב לבת פריי.
קייטלין מנסה לכרות ברית דומה עם רנלי באראתיאון, אך הוא נרצח מול עיניה על ידי צל שזומן על ידי מליסנדרה, יועצת דתית לאחיו של רנלי ואויבו, סטאניס. קייטלין נמלטת מהאזור עם בריאן מטארת', שומרת ראשו של רנלי שהייתה גם כן עם רנלי באותה עת, ולאחר מכן הופכת לשומרת האישית של קייטלין.
מאוחר יותר קייטלין משחררת את ג'יים לאניסטר, תמורת הבטחה להחזיר לה את בנותיה, סאנסה ואריה.
היא נרצחת על ידי בני פריי "בחתונה האדומה", וגופתה מוקמת לתחייה על ידי לורד הברק (בריק דונדריון) היא הולכת בגרון חתוך, גלימה אפורה וברדס אפור, ומנהיגה כנופיה גדולה של פורקי עול, שרוצחים את בני פריי. היא נקראת ליידי לב-אבן.

רוב סטארק

בנם הבכור של אדארד וקייטלין סטארק ויורש וינטרפל אינו משמש בתור נקודת מבט על הסיפור וניתן לשמוע עליו רק דרך דמויות אחרות. כאשר אביו נשלח למעלה מלך רוב נישאר בצפון כלורד וינטרפל. כשאביו מת, אנשיו של רוב מכתירים אותו ל"מלך בצפון" בעודו רק בן 16. רוב נלחם לצד זאב הבלהות שלו, סער, ומנצח בכל קרבותיו. בעוד שרוב היה במלחמה, אביו מת, אימו בנהרן ואחיותיו במעלה מלך. תיאון גרייג'וי, בן חסותו של אביו וחבר ילדותו הקרוב של רוב, נשלח על ידו לגייס את תמיכת פייק וצי הברזל אך בגד בו וכבש את וינטרפל. בסדרת הטלוויזיה הוא התחייב לשאת את אחת מנכדותיו או בנותיו הרבות של וולדר פריי בתמורה למעבר בתאומים, אך לא עמד בהבטחתו ונשא את אהובתו טאליסה, ומכאן ואילך מצבו הולך ומתערער. נוצר שיתוף פעולה בין בית בולטון, בית לאניסטר ובית פריי שהוביל ל"חתונה האדומה" בה נרצחים רוב ואשתו טאליסה שהייתה בהריון עם בנם. בסדרת הספרים הוא מתחתן עם ג'יין ווסטרלינג.

סאנסה סטארק

סאנסה סטארק בת ה-13, בתם הבכורה של קייטלין ואדארד, אהבה תמיד את חיי האצולה ומנעמי החצר. היא חלמה שתהיה נסיכה ותינשא לאביר מפואר, ואהבה שירה, נימוסים ולורדים חשובים. היא הייתה תמימה וצעירה. כאשר אביה נסע למעלה מלך היא התלוותה אליו כשכולה מלאה בחלומות מתוקים. בדרך למעלה מלך הרגו את זאבת הבלהות שלה, ליידי.
היא יועדה להינשא לנסיך ג'ופרי באראתיאון שהיה יורש המלוכה כאשר תגיע לבגרות. אך כאשר ג'ופרי מחליט להוציא להורג את אביה, סאנסה משתנה מילדה תמימה וקטנה לעצובה, בוגרת וחסרת חיים. סרסיי (המלכה) מחליטה להשאיר אותה במעלה מלך בתור בת ערובה. כל אותו הזמן שבית סטארק עובר תהפוכות קשות סאנסה כלואה בתוך חייה האומללים במעלה מלך.
האירוסין בינה לבין המלך ג'ופרי מתבטלים ובמקומם מחתנים את סאנסה עם טיריון לאניסטר, דודו של ג'ופרי, שהיה גמד הקרוי בלעג "השימדון". טיריון מחליט לרחם על סאנסה ולא לממש את נשואיהם.
כשג'ופרי מת בחתונתו, סאנסה וטיריון מואשמים ברצח המלך ופיטר בייליש שהיה חבר ילדות של קייטלין, מבריח את סאנסה לקן הנשרים לביתה של דודתה ליסה, שם ליסה נישאה לפיטר בייליש, ונרצחה על ידיו לאחר שדחף אותה מדלת הירח כי איימה על סאנסה שהיא תהרוג אותה. סאנסה קרויה בפי כולם "אלאין". היא נחשבת כבתו הטבעית (ממזרה) של לורד בייליש, שמייעד אותה להארולד (הארי היורש) הרדינג, קרוב משפחתו של רוברט (רובין בסדרה) ארין, לורד קן הנשרים. בייליש מתכנן לגלות את זהותה לאחר החתונה ולגייס את כל אנשי הבקעה לכבוש מחדש את ווינטרפל עבורה.

אריה סטארק

בתם הצעירה של אדארד וקייטלין סטארק, נסעה יחד עם אביה ואחותה למעלה מלך. בדרך למעלה מלך אריה הבריחה את זאבת הבלהות שלה, ניימריה, כדי שלא יהרגו אותה היות שתקפה את הנסיך ג'ופרי.
אריה היא ילדה בת 10 שובבה, נראית כמו נער וכלל לא נוהגת כמו ליידי. היא אוהבת קרבות וחולמת להיות לוחמת חזקה.
כאשר אביה נרצח היא ברחה מהארמון אל תוך מעלה מלך. אח שחור בשם יורן נשבע שיקח אותה יחד עם עוד חבורה של אנשים לחומה כדי שיגנו עליה. אך הדרך לא פשוטה והחבורה נלקחת לעבוד בטירת הארנהול. אריה מצליחה לברוח משם יחד עם שני חבריה במטרה להגיע לנהרן, אל אמה. בדרך הם פוגשים את "האחווה ללא דגלים" שנשבעת שתיקח את אריה חזרה לאמה. התוכנית משתבשת כשלוחמו ומגינו של המלך ג'ופרי, סנדור קלגיין שמכונה "כלב השמירה", חוטף אותה במטרה להביא אותה בעצמו לאמה ולקבל עליה את הכופר. אריה נשארת איתו ללא ברירה זמן רב ולומדת ממנו הלכות לחימה, עד שהוא נפצע קשה ואריה משאירה אותו למות מפצעיו. אז מפליגה אריה לעיר החופשית בראאבוס, שם היא מתלמדת כמתנקשת בבית השחור והלבן, מקדשו של האל חסר הפנים.

בראנדון "בראן" סטארק

בנם של קייטלין ואדארד סטארק הוא נער בן 10. שמו המלא הוא בראנדון וזאב הבלהות שלו הוא קיץ.
מגיל קטן מאוד בראן אהב לטפס על חומות ווינטרפל. כשהמלך רוברט בא לבקר בווינטרפל, בראן ראה בטעות את סרסיי המלכה בוגדת בבעלה רוברט יחד עם אחיה ג'יים לאניסטר דרך החלון, כשטיפס על חומות ווינטרפל. ג'יימי פחד שבראן ילשין על מעשיהם ולכן זרק אותו מהחלון. בראן לא מת אולם הפך משותק ברגליו.
כשרוב יצא למלחמה בראן נשאר להיות הלורד של ווינטרפל.
כאשר תיאון גרייג'וי כבש את ווינטרפל ברח בראן מהטירה יחד עם אחיו ריקון, עם אשת הפרא אושה, נער החווה גדול הממדים ורפה השכל הודור ושני חבריו מירה וג'וג'ון ריד.
השישה התחבאו זמן רב במערות הקבורה של ווינטרפל עד שהסכנה חלפה. כאשר יצאו החוצה התפצלו אושה וריקון משאר החבורה.
בראן חולם חלומות זאבים, חלומות שבהם הוא פושט את עורו שלו ולובש את עורו של זאב הבלהות שלו, קיץ. עם הזמן בראן הופך להיות מומחה בעניין, ומגלה שהוא מסוגל ללבוש עורו של כל אדם ולאו דווקא של זאב בלהות.

ריקון סטארק

בנם הצעיר של אדארד וקייטלין סטארק. ריקון הוא ילד קטן בן 6 שאינו משמש בתור נקודת תצפית על הסיפור ולכן המידע עליו אינו רב. לזאב הבלהות שלו קוראים שאגידוג (או שעירון) וכמו ריקון הוא פרוע ושובב. כאשר אדארד נוסע למעלה מלך לשמש כימין המלך, ריקון נישאר בווינטרפל יחד עם אימו קייטלין עקב גילו הצעיר. אחרי שרוב יוצא דרומה בראש צבא הצפון נשאר ריקון יחד עם אחיו בראן. אחרי כיבוש וינטרפל בידי בני גרייג'וי, ריקון ואושה אשת הפרא מתפצלים מחבורתם של בראן, בני ריד והודור, ולא ידוע מה עלה בגורלם אחר כך, פרט לכך שהם הלכו לסקאגוס, אי המיושב בידי קניבלים. בסדרה נהרג על ידי רמזי בולטון.

תאוריות

בין מעריציה וקוראיה של סדרת הספרים רווחו ספקולציות רבות בנוגע לזהות אמו ואביו האמתיים של ג'ון שלג. השאלות שהתעוררו עם הספרים הראשונים העלו את השאלה הראשונית האם נד באמת ניהל רומן בעיצומה של המלחמה? הדבר מנוגד לאופיו הנאמן של נד סטארק ולאהבתו לקייטלין, הוא מעולם לא עשה זאת לפני או אחרי. בנוסף ליאנה סטארק מתה במגדל ונד היה האחרון שראה אותה, והוא סירב לדבר עם איש, גם לא עם המלך רוברט שהיה מאוהב בה, בנוגע למה שהתרחש שם. התאוריה המרכזית שזכתה לפרסום היא שג'ון הוא בנם של ליאנה ורייגר טארגאריין, ונד גידלו כבנו כדי לשמור עליו מפני נקמתו של רוברט בראתיאון, שרדף אחר כל זכר לבית טארגאריין; התאוריה התפרסמה בסימון R+L=J (רייגר + ליאנה = ג'ון). תאוריה זו מתכתבת עם שמה של הסדרה "שיר של אש ושל קרח": שלג בשל מוצאם המעורב של הוריו הוא חצי אש וחצי קרח, לפי הניסוחים הספרותיים בהם השתמש הסופר.
בסדרת הטלוויזיה, בחזיון שבו צופה בראן סטארק ברגעיה האחרונים של ליאנה, התאמתה התאוריה באופן חלקי, עם היוודע זהות אימו של ג'ון שלג. בניוף ווייס, תסריטאי סדרת הטלוויזיה, אמרו במספר ראיונות, כי ג'ורג' מרטין סמך עליהם ונתן את אישורו שהם יערכו את הסדרה רק לאחר שניחשו נכונה את זהות אמו של ג'ון. בפרק סיום העונה השביעית נחשף כי אביו ואמו אכן היו ראיגאר טארגאריין וליאנה סטארק, אשר התחתנו בסתר, ועל כן הוא איננו ממזר, שמו האמיתי הוא אאיגון טארגאריין (ה-VII) והוא למעשה יורש העצר החוקי של כס המלוכה.

בתי חסות

תחת בית סטארק יש כ-40 בתים. בין בתים אלה: בית הורנווד, בית מנדרלי, בית גלובר, בית סרווין, בית ריד, בית לוק, בית פלינט, בית וולס, בית מורמונט, בית מוס, בית בולטון, בית אומבר ועוד.